VENDIM
Nr. 172, datë 25.2.2015

PËR SHPRONËSIMIN, PËR INTERES PUBLIK, TË PRONARËVE TË PASURIVE TË PALUAJTSHME, PRONË PRIVATE, QË PREKEN NGA NDËRTIMI I LINJËS 110 KV KORÇË - ZËMBLAK

Në mbështetje të nenit 100 të Kushtetutës dhe të neneve 5, pika 1, 20 e 21, të ligjit nr. 8561, datë 22.12.1999, “Për shpronësimet dhe marrjen në përdorim të përkohshëm të pasurisë, pronë private, për interes publik”, me propozimin e ministrit të Energjisë dhe Industrisë, Këshilli i Ministrave
VENDOSI:

1. Shpronësimin, për interes publik, të pronarëve të pasurive të paluajtshme, pronë private, që preken nga ndërtimi i linjës 110 kV Korçë-Zëmblak, sipas tabelës që i bashkëlidhet këtij vendimi. 
2. Shpronësimi të bëhet në favor të “Operatorit të Sistemit të Transmetimit”, sh.a., (OST). 
3. Pronarët e pasurive të paluajtshme, që shpronësohen, të kompensohen në lekë, në vlerë të plotë, sipas masës përkatëse të kompensimit, që paraqitet në tabelën bashkëlidhur këtij vendimi, për sipërfaqen 3 204 (tre mijë e dyqind e katër) m², tokë bujqësore “arë” dhe “truall”, vlerësuar me shumën 535 724 (pesëqind e tridhjetë e pesë mijë e shtatëqind e njëzet e katër) lekë. 
4. Fondi prej 535 724 (pesëqind e tridhjetë e pesë mijë e shtatëqind e njëzet e katër) lekësh të përballohet nga fondet e OST, sh.a.-së. 
5. Vlera e shpenzimeve procedurale të shpronësimit të përballohet nga OST, sh.a.-ja, si subjekti që garanton edhe shpenzimet për realizimin e këtij procesi. 
6. Shpronësimi të fillojë brenda muajit shkurt 2015. 
7. Zyra Qendrore e Regjistrimit të Pasurive të Paluajtshme dhe Zyra Vendore e Regjistrimit të Pasurive të Paluajtshme Korçë të pezullojnë të gjitha transaksionet mbi këto pasuri, deri në përfundimin e procesit të kalimit të pronësisë të pasurive të shpronësuara në favor të OST, sh.a-së. 
8. Ngarkohet Ministria e Energjisë dhe Industrisë, OST, sh.a.-ja, Zyra Qendrore e Regjistrimit të Pasurive të Paluajtshme dhe Zyra Vendore e Regjistrimit të Pasurive të Paluajtshme Korçë për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

KRYEMINISTRI
Edi Rama

